Skikken med fadermordere oppstod i Frankrike i årene etter revolusjonen sist på 1700-tallet. Da ble oppstående, hvite kragesnipper båret sammen med brede, høye halstørkler med spenne eller nål. En overdreven variant av en liknende halskledning ble båret av de franske motelapsene , men også som del av den såkalte wertherdrakten, som var inspirert av engelsk nyklassisme. Fadermordere var ellers typisk for empiredrakten og den tyske biedermeierstilen på 1800-tallet. Moten var i bruk til 1850-årene, og for noen enda et par tiår lengre. Da hadde kragetypen utviklet seg til og blitt avløst av ulike typer «moderne» skjortekrager der de stive snippene ble brettet ned. Løse skjortesnipper oppstod på 1830-tallet.